﻿၁ ပ့းတရူး 1 Peter 1

1 ယ့ၣ်ၡူးခရံာ် အပှၤတၢ်မၢဖိ, ယၤစီၤပ့းတရူး, ယစံးဘၣ် ပှၤတမှံၤ ဘၣ်ဃးဒီး တၢ်လီၤပြံလီၤပြါ လၢပီၣ်တူး, လၢကလၤတံ, လၢကးပၤဒကံ, လၢအၤစံ, ဒီးလၢဘံၤသူၤနံ အပူၤန့ၣ်, 2 ပှၤဘၣ် တၢ်ဃုထၢအီၤ ဒ်ပၢ်ယွၤ အတၢ်သ့ၣ်ညါပာ် အသိး, လၢသး အတၢ်မၤစီဆှံ အပူၤ, လၢအကစူၢ်တၢ် ဒီး ဒိးဖှံအသး လၢယ့ၣ်ၡူးခရံာ် အသွံၣ်န့ၣ်, မ်တၢ်ဘျုးတၢ်ဖှိၣ်, ဒီးတၢ်ဃူတၢ်ဖိး အါထီၣ် ဒီးသုတက့ၢ်. 3 ယွၤ, ပကစၢ် ယ့ၣ်ၡူးခရံာ် အပၢ်, မ်အဘၣ် တၢ်ဆိၣ်ဂ့ၤ တက့ၢ်. အဝဲဒၣ်, ဒ်အတၢ်သးကညီၤဒိၣ် အသိး, မၤလိၣ်ထီၣ် ကဒီး ပှၤ လၢတၢ်မုၢ်လၢ်အမူ အပူၤ, လၢယ့ၣ်ၡူးခရံာ် အတၢ်ဂဲၤဆၢထၢၣ် လၢတၢ်သံ အဃိ, 4 ဆူ တၢ်န့ၢ်သါ လၢအတဟးဂီၤဘၣ်, ဒီးတဘၣ်အၢဘၣ်, ဒီးတလီၤညွံးဘၣ် အပူၤ, လၢတၢ်ပာ်ဝဲ လၢသုဂီၢ် လၢမူခိၣ်လီၤ. 5 သု ဘၣ်တၢ်ပၢၤသု လၢယွၤအစိအကမီၤ လၢတၢ်နာ် အဃိ, ပၢၢ် လၢတၢ်အုၣ်က့ၤခီၣ်က့ၤ လၢအအိၣ် ကတဲာ်ကတီၤအသး လၢအကဘၣ် တၢ်လီၣ်ဖျါထီၣ်အီၤ ဖဲတၢ်ကတၢၢ် အဆၢ အကတီၢ်လီၤ. 6 လၢအဝဲန့ၣ် အဃိ သုသူၣ်ဖှံသးညီ, ဘၣ်ဆၣ် ခဲကနံၣ်အံၤ အလီၢ်မ့ၢ်အိၣ်ဒီး, သုသူၣ်အုးသးအုး တစိၢ် လၢတၢ်လ့ပစီ အါမံၤ အဃိ, 7 ဒ်သိး သုတၢ်နာ် အတၢ်မၤကွၢ်အီၤ, လၢအမ့ၢ် တၢ်လုၢ်တၢ်ပှ့ၤ ဒိၣ်န့ၢ်ထူ, လၢအဘၣ် တၢ်မၤကွၢ်အီၤ လၢမ့ၣ်အူ နာ်သက့ ဒီးဟးဂီၤဝဲန့ၣ်, ကအိၣ်ဖျါထီၣ် လၢတၢ်စံးထီၣ်ပတြၢၤ, ဒီးတၢ်ယူးတၢ်ယီၣ်, ဒီးတၢ်လၤကပီၤ အဂီၢ်, ဖဲယ့ၣ်ၡူးခရံာ် အတၢ်အိၣ်ဖျါထီၣ်န့ၣ်လီၤ. 8 အဝဲဒၣ်န့ၣ် သုတထံၣ်ဘၣ် အီၤဘၣ်ဒီး သုအဲၣ်အီၤလီၤ. ခဲကနံၣ်အံၤ သုတထံၣ်ဘၣ်နာ် သက့ဒီး, သုနာ်အီၤ ဒီး, သုသးခု ဒီးတၢ်သးခု လၢပစံး တသ့ဘၣ်, ဒီးလၢပှဲၤဝဲ ဒီးတၢ်လၤကပီၤ, 9 ဒီးသုဒိးန့ၢ် သုတၢ်နာ် အကတၢၢ်န့ၣ်, တၢ်အုၣ်က့ၤခီၣ်က့ၤ သုသးလီၤ. 10 လၢတၢ်အုၣ်က့ၤခီၣ်က့ၤန့ၣ် အဂ့ၢ်အကျိၤ, ဝံတဖၣ် ဃုကွၢ်, ဒီးသံကွၢ် လီၤတံၢ်လီၤဆဲး, ဖဲအကတိၤတၢ် လၢဝံအကျိာ် လၢတၢ်ဘျုးတၢ်ဖှိၣ် ဘၣ်ဃးဒီးသုန့ၣ်လီၤ. 11 ဒီးဖဲ အအုၣ်ပာ်အသး လၢခရံာ် အတၢ်ဖှီၣ်တၢ်နး အဂ့ၢ်အကျိၤ ဒီးတၢ်လၤကပီၤ လၢအဝဲန့ၣ် အလီၢ်ခံ အဂ့ၢ်အကျိၤန့ၣ် ဒီး ခရံာ်အသးအိၣ် လၢအပူၤ, ဒုးနဲၣ်တၢ်မနုၤလဲၣ်, ဒီးအကတီၢ် ဆံးယံာ်လဲၣ်န့ၣ်, အဝဲသ့ၣ် ကွၢ်ထံကွၢ်ဆးလီၤ. 12 ဒီး တၢ်လီၣ်ဖျါထီၣ် လၢအီၤ လၢအမၤတၢ်န့ၣ်, တမ့ၢ်ဘၣ် လၢအဂီၢ်ဒၣ်ဝဲဘၣ်, မ့ၢ်လၢသုဂီၢ်လီၤ. ဒီးခဲကနံၣ်အံၤ တၢ်န့ၣ်တဖၣ်ဘၣ် တၢ်စံၣ်တဲၤတဲလီၤသု လၢပှၤလၢအစံၣ်တဲၤတဲလီၤ တၢ်သးခုအကစီၣ်, လၢသးစီဆှံ လၢတၢ်မၢလီၤအီၤ လၢမူခိၣ်လီၤ. ဒီးဆူအဝဲန့ၣ် အပူၤ ကလူးတဖၣ် တၢ်မိၣ် ကွၢ်ထံကွၢ်ဆးအသးလီၤ. 13 မၤသးဒ်န့ၣ်ဒီး, ကံၢ်တူာ်ထီၣ်သုသး အယီၢ်ဒ့, ဒီးကီၤ သုသး, ဒီးမုၢ်လၢ် သပှၢ်ပှၢ် တၢ်ဘျုးတၢ်ဖှိၣ် လၢတၢ်ကဟဲစိာ်န့ၢ်သု, ဖဲယ့ၣ်ၡူးခရံာ် ကအိၣ်ဖျါထီၣ်န့ၣ် တက့ၢ်. 14 ဒ်ဖိသၣ် လၢအနၢ်လိၤ အသိးန့ၣ်, ဒုးမၤက့ၤ သုက့ၢ်သုဂီၤ ဒ်တၢ်သးကွံ အခီၣ်ထံး လၢသုတသ့ၣ်ညါဘၣ် တၢ်ဘၣ်အပူၤ အသိးန့ၣ် တဂ့ၤ. 15 မ့မ့ၢ် ဒ်ပှၤလၢအကိးန့ၢ် သု, မ့ၢ်အစီအဆှံ အသိးန့ၣ်, ကဲထီၣ်သုဝဲစ့ၢ်ကီး လၢအစီအဆှံ လၢသုမၤတၢ်ဖံးတၢ် ကိးအမံၤဒဲး အပူၤ တက့ၢ်. 16 အဂ့ၢ်ဒ်အံၤ, တၢ်ကွဲးအသး, ကဲထီၣ် ပှၤစီဆှံ တက့ၢ်. အဂ့ၢ်ဒ်အံၤ, ယ မ့ၢ်ပှၤစီဆှံလီၤ. 17 ဒီးသု မ့ၢ်ကိးထီၣ် ပၢ် လၢအတကွၢ်မဲာ်ဘၣ် တၢ်ဘၣ် ဒီး, စံၣ်ညီၣ် ပှၤကိးဂၤဒဲး ဒ်အမၤတၢ် အသိးန့ၣ် ဒီး, အကတီၢ် လၢသုအိၣ်သုဆိးဒံးန့ၣ်, မ်သုအိၣ်ဒီး တၢ်သူၣ်ပျံၤ သးပျံၤ တက့ၢ်. 18 အဂ့ၢ်ဒ်အံၤ, သုသ့ၣ်ညါ လၢတၢ်တပှ့ၤက့ၤသု လၢတၢ်အုၣ်သံကျၣ်သံ, ဒ်စ့ ဒီးထူ အသိး လၢသုလုၢ်သုလၢ် လၢမိၢ်စိၤပၤစိၤ အပူၤဘၣ်. 19 မ့မ့ၢ် တၢ်ပှ့ၤက့ၤ သု လၢခရံာ်အသွံၣ်, လၢအလုၢ်ဒိၣ်ပှ့ၤဒိၣ်, ဒ်လၢသိဖိ လၢအတၢ်သံၣ်သူမီၢ်ကျာ်, ဒီးအတၢ်မဲၣ်သူမဲၣ်ဂီၤ တအိၣ်ဘၣ် အသိးလီၤ. 20 အဝဲဒၣ် ဘၣ်တၢ်သ့ၣ်ညါပာ်အီၤ လၢဟီၣ်ခိၣ် အခီၣ်ထံး တချုးအိၣ်ဒံးဘၣ်, ဘၣ်ဆၣ်ဒီး လၢတၢ်ကတၢၢ် အဆၢ အကတီၢ်အံၤ, အိၣ်ဖျါထီၣ်ဝဲ လၢသုဂီၢ်လီၤ. 21 မ့ၢ်အဝဲဒၣ် သတးဒီး, သုနာ်ယွၤ, လၢအဒုးဂဲၤဆၢထၢၣ်က့ၤအီၤ လၢတၢ်သံ အပူၤ, ဒီးမၤလၤကပီၤအီၤ လီၤ. 22 မ့ၢ်သုမၤစီဆှံသုသး လၢသုစူၢ် တၢ်မ့ၢ်တၢ်တီ လၢသးအဃိ ပၢၢ် လၢတၢ်အဲၣ် ဒီပုၢ်ဝဲၢ်နီၢ်နီၢ် သတးဒီး, မ်သုအဲၣ်လိာ်ကွံလိာ် သုသး လၢသုသးကဆှီ သပှၢ်တၢၢ် တက့ၢ်. 23 သုတအိၣ်ဖျဲၣ်ကဒီးဘၣ် လၢတၢ်အချံ လၢအအုၣ်သံကျၣ်သံဘၣ်, မ့ၢ်လၢတၢ်တအုၣ်သံကျၣ်သံဘၣ်, လၢယွၤ အကလုၢ် အကထါ လၢအမူဝဲ, ဒီးအိၣ်ဝဲဆိးဝဲ လီၤထူလီၤယိာ်လီၤ. 24 အဂ့ၢ်ဒ်အံၤ, တၢ်ဖံးတၢ်ညၣ် ခဲလၢာ်န့ၣ်, မၤအသး ဒ်နီၣ်ဧိၤမံၤဧိၤ အသိး, ဒီးအလၤကပီၤ ခဲလၢာ် ဒ်နီၣ်ဧိၤမံၤဧိၤ အဖီ အသိးလီၤ. နီၣ်ဧိၤမံၤဧိၤ ဃ့ထီၣ်ကွံာ်ဝဲ, ဒီးအဖီ လီၤပလ့ၤကွံာ်လီၤ. 25 မ့မ့ၢ် ယွၤအကလုၢ် အကထါန့ၣ်, အိၣ်ဝဲဆိးဝဲ လီၤထူလီၤယိာ်လီၤ. ဒီးအဝဲန့ၣ်မ့ၢ် အကလုၢ်အကထါ လၢပှၤစံၣ်တဲၤတဲလီၤ သု လၢတၢ်သးခုအကစီၣ်န့ၣ်လီၤ.


၁ ပ့းတရူး 1 Peter 2

1 မၤသးဒ်န့ၣ်ဒီး, ပာ်ကွံာ် ကယဲၢ် တၢ်အၢတၢ်သီ, ဒီးကယဲၢ် တၢ်လွဲတၢ်လဲး, ဒီးတၢ်လီတၢ်ဝ့ၤ, ဒီးတၢ်သူၣ်ကါသးကါ, ဒီး ကယဲၢ် တၢ်စံးအၢစံးသီ, 2 ဒီး, သုမ့ၢ်လ့ၣ်ကွၢ်တ့ၢ် လၢပကစၢ် မ့ၢ်တၢ်ဂ့ၤဒီး, ဒ်ဖိဆံး အိၣ်ဖျဲၣ်သီ အသိးန့ၣ်, 3 ဆၢန့ၢ် တၢ်နုၢ်ထံနီၢ်စၢ် ဘၣ်ဃးဒီးသူၣ်ဒီးသး, ဒ်သိး သုကဒိၣ်ထီၣ် လၢအီၤ တုၤလၢတၢ်အုၣ်က့ၤခီၣ်က့ၤ တက့ၢ်. 4 သုဟဲဆူ အဝဲဒၣ်အအိၣ် ဒ်လၢၢ်မူ တဖျၢၣ် အသိး, လၢအဘၣ် တၢ်ညိကွံာ်အီၤ လၢပှၤကညီ ဘၣ်ဆၣ်ဒီး, မ့ၢ်တၢ်လုၢ်ဒိၣ်ပှ့ၤဒိၣ်, ဒီးဘၣ်ဃုထၢအီၤ လၢယွၤလီၤ. 5 ဒီးသုဝဲသ့ၣ်အံၤ ဒ်လၢၢ်မူတဖၣ် အသိးန့ၣ်, ဘၣ်တၢ်သူၣ်ထီၣ်, ဒီးကဲထီၣ် ဟံၣ် ဘၣ်ဃးဒီးသူၣ်ဒီးသးန့ၣ်, ပှၤလုၢ်တၢ်အဒိၣ် အစီအဆှံ တကလုာ်, ဒ်သိး သုကပာ်ထီၣ် တၢ်လုၢ် ဘၣ်ဃးဒီးသူၣ်ဒီးသး လၢအဘၣ် ယွၤအသး, လၢယ့ၣ်ၡူးခရံာ် အဃိန့ၣ်လီၤ. 6 အဂ့ၢ်ဒ်အံၤ, တၢ်ကွဲးအသး ဟဲဝဲ ဒ်အံၤ ကွၢ်ကွၢ်, ယပာ်လီၤလၢၢ် တၢ်ခီၣ်ထံး အသနၢၣ်, ဘၣ်တၢ်ဃုထၢ, တၢ်လုၢ်ဒိၣ်ပှ့ၤဒိၣ်, လၢစံယိၣ် အပူၤလီၤ. ဒီးပှၤ လၢအနာ်အီၤတဖၣ်န့ၣ်, အမဲာ် တဆှးဘၣ်လီၤ. 7 မၤသးဒ်န့ၣ်ဒီး မ့ၢ်လၢတၢ်လုၢ်ဒိၣ်ပှ့ၤဒိၣ် လၢပှၤလၢအနာ်တၢ်, သုဝဲသ့ၣ် အဂီၢ်. မ့မ့ၢ် လၢပှၤလၢအတနာ်ဘၣ် တၢ်အဂီၢ်န့ၣ်, လၢၢ်လၢပှၤသူၣ်ဟံၣ်ညိကွံာ်ဝဲ တဖျၢၣ်န့ၣ် အဝဲန့ၣ် ထီၣ်ဘး လၢတၢ်သနၢၣ် အခိၣ်စိၣ်, 8 ဒီးကဲလၢလၢၢ်ဘၣ်တိၢ်, ဒီးလၢၢ် ဒုးလီၤဃံၤတၢ်လီၤ. အဝဲသ့ၣ် တနာ်ဘၣ်တၢ် သတးဒီး, ဘၣ်တိၢ်ဘၣ်ထံးဝဲ လၢတၢ်အကလုၢ် အဃိ, ဒီးတၢ်ပာ်စ့ၢ်ကီး အဝဲသ့ၣ် လၢတၢ်န့ၣ် အဂီၢ်လီၤ. 9 မ့မ့ၢ် သုဝဲသ့ၣ်အံၤ, သုမ့ၢ်တၢ်အစၢၤအသွဲၣ် လၢအဘၣ် တၢ်ဃုထၢအီၤ, ပှၤလုၢ်တၢ်အဒိၣ်စီၤပၤ, ပှၤစီဆှံတကလုာ်, ပှၤဂီၢ်မုၢ် လၢတၢ်ပှ့ၤက့ၤအီၤ, ဒ်သိး သုကလီၣ်ဖျါထီၣ် ပှၤလၢအကိးန့ၢ် သု လၢတၢ်ခံးဆူ တၢ်ကပီၤလီၤလး အပူၤတဂၤ, အတၢ်ဂ့ၤတၢ်ဝါန့ၣ်လီၤ. 10 လၢထံး လၢမကိာ်န့ၣ်, သုတမ့ၢ်ဘၣ် ပှၤတကလုာ်ဘၣ်, မ့မ့ၢ်ခဲကနံၣ်အံၤ, သုမ့ၢ် ယွၤအပှၤတကလုာ်လီၤ. လၢထံး လၢမကိာ်န့ၣ်, သုတဒိးဘၣ် တၢ်သးကညီၤဘၣ်, မ့မ့ၢ်ခဲကနံၣ်အံၤ, သုဒိးဘၣ်တၢ်သးကညီၤလီၤ. 11 ပှၤ လၢတၢ်အဲၣ်အီၤသ့ၣ်ဧၢ, ယဃ့ကညးသု ဒ်ပှၤတမှံၤ ဒီးပှၤလဲၤတၢ် အသိး, ဟးဆှဲး တၢ်သးကွံ ဘၣ်ဃးဒီး တၢ်ဖံးတၢ်ညၣ် လၢအဒုးတၢ်ယၤတၢ် ဒီးပသူၣ်ပသးန့ၣ် တက့ၢ်.  12 မ်သုအိၣ်ဒီး သုတကဲာ်ပဝး ဂ့ၤလၢပှၤကလုာ်တဖၣ် အကျါ, ဒ်သိး ပှၤလၢအစံးအၢသု ဒ်ပှၤမၤတၢ်အၢတၢ်သီန့ၣ်, တုၤအကွၢ် သုမၤ တၢ်ဂ့ၤဒီး, ကစံးထီၣ်ပတြၢၤ ယွၤ, ဖဲ တၢ်အိၣ်သကိး အမုၢ်နံၤန့ၣ် တက့ၢ်. 13 မၤသးဒ်န့ၣ်ဒီး ပာ်သုသး လၢကယဲၢ် ပှၤကညီ အတၢ်စံၣ်ညီၣ် အဖီလာ်, လၢပကစၢ် အဃိ တက့ၢ်. လၢစီၤပၤ, ဒ်ပှၤအဒိၣ်ကတၢၢ်, 14 ဒီးလၢပဒိၣ်, ဒ်ပှၤဒိးမၢအသး လၢအီၤ လၢတၢ်စံၣ်ညီၣ်ဃၣ် ပှၤမၤတၢ်အၢ အဂီၢ်, ဒီးလၢတၢ်စံးထီၣ်ပတြၢၤ ပှၤမၤတၢ်ဂ့ၤ အဂီၢ် အသိးန့ၣ် တက့ၢ်. 15 အဂ့ၢ်ဒ်အံၤ, ယွၤအသးအိၣ်ဝဲ ဒ်အံၤ, လၢသုကဒုးအိၣ်ဘှီၣ်ကလာ် ပှၤဟးဂီၤဖိ အတၢ် တသ့ၣ်ညါဘၣ်, လၢသုမၤတၢ်ဂ့ၤ အဃိန့ၣ်လီၤ. 16 ဒ်ပှၤသဘျ့အသိးန့ၣ်, ဒီးတပာ်ဘၣ် တၢ်သဘျ့ လၢတၢ်အၢ အနီၣ်ကျၢၢ်ဘၢဘၣ်, မ့မ့ၢ် ဒ်ယွၤအခ့အပှၤ အသိးန့ၣ် တက့ၢ်. 17 ယူးယီၣ် ပှၤကညီ ခဲလၢာ် တက့ၢ်. အဲၣ် ဒီပုၢ်ဝဲၢ် ခဲလၢာ် တက့ၢ်. ပျံၤ ယွၤ တက့ၢ်. ယူးယီၣ် စီၤပၤ တက့ၢ်. 18 တၢ်အခ့အပှၤသ့ၣ်ဧၢ, ပာ်သုသး လၢသုကစၢ် အဖီလာ် လၢကယဲၢ် တၢ်သးပျံၤန့ၣ် တက့ၢ်. ထဲပှၤအဂ့ၤ, ဒီးပှၤအခုၣ်အမုာ်ဧိၤ တမ့ၢ်ဘၣ်. မ့ၢ်လၢပှၤအကီစ့ၢ်ကီး တက့ၢ်. 19 အဂ့ၢ်ဒ်အံၤ, ပှၤမ့ၢ်ဒိးတၢ်သူၣ်အုးသးအုး လၢပှၤမၤအီၤ တတီတလိၤဘၣ်, လၢအသး လၢအသ့ၣ်ညါဒၣ် တၢ်ဘၣ်ဃးဒီး ယွၤအဃိန့ၣ် ဒီး, အဘျုးအဖှိၣ် အိၣ်ဝဲလီၤ. 20 အဂ့ၢ်ဒ်အံၤ, သုမ့ၢ်ဒိးတၢ်တီၢ်သု, လၢသုတၢ်ဒဲးဘး အဃိ, ဒီးဝံသးစူၤတၢ် ဒီး, တၢ်စံးထီၣ်ပတြၢၤ သုအလီၢ်အိၣ် ဒ်လဲၣ်. မ့မ့ၢ် တုၤ သုမၤတၢ်ဂ့ၤ ဒီးဘၣ်တၢ် လၢအဃိဒီး, သုမ့ၢ်ဝံသးစူၤတၢ် ဒီး, တၢ်န့ၣ် အိၣ်မးဒီး အဘျုးအဖှိၣ် လၢယွၤအမဲာ်ညါ လီၤ 21 အဂ့ၢ်ဒ်အံၤ, သုဒိးတၢ်ကိးန့ၢ် သုဆူအဝဲန့ၣ်လီၤ. အဂ့ၢ်ဒ်အံၤ, ခရံာ် ဒိးတၢ် လၢပဃိ, ဒီးပာ်လီၤတဲာ် အဒိအတဲာ်, ဒ်သိး ပကယီၢ် အခီၣ်လီၢ်န့ၣ်လီၤ. 22 အဝဲဒၣ် တမၤဘၣ် တၢ်ဒဲးဘးဘၣ်, ဒီးတၢ်တထံၣ်န့ၢ်ဘၣ် တၢ်လီတၢ်ဝ့ၤ လၢအထးခိၣ်ဘၣ်. 23 ဘၣ်တၢ်ဒုၣ်ဒွဲၣ်, ဒီးတဒုၣ်ဒွဲၣ်ဆၢဘၣ်ဝဲဘၣ်. ဒိးတၢ်, ဒီးတကတိၤပျံၤဘၣ် တၢ်ဘၣ်, မ့ၢ်အအးလီၤအသး လၢပှၤစံၣ်ညီၣ်တၢ်တီတဂၤ အစုပူၤလီၤ. 24 အဝဲဒၣ် အကစၢ်ဒၣ်ဝဲ ဒိးပတၢ်ဒဲးဘး လၢသ့ၣ်အလိၤ လၢအနီၢ်ခိဒၣ်ဝဲ အပူၤ, ဒ်သိး ပကသံကွံာ် လၢတၢ်ဒဲးဘး, ဒီးပကမူထီၣ် လၢတၢ်တီတၢ်လိၤ အပူၤ လီၤ. ဒီးသုဘျါက့ၤ လၢအဝဲဒၣ် ဘၣ်တီၢ်အပူၤလီၢ်အဃိ လီၤ. . 25 အဂ့ၢ်ဒ်အံၤ, သုမ့ၢ်တ့ၢ် ဒ်သိ လၢအဟးဖျိး ကျဲအသိးန့ၣ် [ၡါ.၅၃း၆]. ဘၣ်ဆၣ်ဒီး, ခဲကနံၣ်အံၤ, သုတုၤက့ၤ လၢပှၤကွၢ်သိ, ဒီးသုသး အပှၤကွၢ်တၢ်တဂၤ, အအိၣ်န့ၣ်လီၤ.

1 ဒ်န့ၣ်အသိး ပိာ်မုၣ်သ့ၣ်ဧၢ, ပာ် သုသး လၢသုဝၤဒၣ်သုဝဲ အဖီလာ်, ဒ်သိး အဝဲသ့ၣ် တဂၤဂၤ မ့ၢ်တစူၢ်ဘၣ် တၢ်အကလုၢ် အကထါဘၣ်ဒီး, တၢ်အကလုၢ် အကထါ တအိၣ်ဘၣ်ဒီး, ကဘၣ် တၢ်မၤန့ၢ်အီၤ လၢအမါ အတကဲာ်ပဝး အဃိ, 2 ဖဲအထံၣ် သုတကဲာ်ပဝး အစီအဆှံ အိၣ်ဒီး ပျံၤတၢ်န့ၣ် တက့ၢ်. 3 ပိာ်မုၣ်တဖၣ် အကယၢကယဲန့ၣ်, မ်အသု တမ့ၢ်တၢ်အိၣ် လၢခိ, တၢ်သံၣ်ခိၣ်သူ, ဒီးတၢ်ဃၢၤထူဃၢၤလွဲ, ဒီးတၢ်သိး အကူအသိးန့ၣ် တဂ့ၤ. 4 မ်အမ့ၢ်တၢ် လၢအပှၤ လၢညါ ဘၣ်ဃးဒီးပသး, တၢ် လၢအတအုၣ်သံကျၣ်သံဘၣ်, ဒီးအတၢ်သူၣ်စူၤသးစူၤ, ဒီးတၢ်သူၣ်ဘှီၣ် သးဘှီၣ်, လၢအမ့ၢ် တၢ်လုၢ်ဒိၣ်ပှ့ၤဒိၣ် လၢယွၤအမဲာ်ညါန့ၣ် တက့ၢ်. 5 အဂ့ၢ်ဒ်အံၤ, ပိာ်မုၣ်စီဆှံ လၢထံးလၢပျၢၤ, လၢအမုၢ်လၢ်တၢ် လၢယွၤန့ၣ်, ကယၢကယဲအသး, လၢ တၢ်ပာ်အသး လၢအဝၤဒၣ်ဝဲ အဖီလာ်လီၤ. 6 ဒ်နီၢ်စၤရါ ဒိကနၣ် စီၤအၤဘြၤဟၣ် အကလုၢ် ဒီးကိးအီၤ လၢကစၢ် အသိး, ဒီးသုမ့ၢ်မၤ တၢ်ဂ့ၤ, ဒီးတပျံၤဘၣ် လၢတၢ်ပျံၤ နီတမံၤဘၣ်ဒီး, သုကကဲ လၢအဖိလီၤ. 7 ဒ်န့ၣ်အသိး ပိာ်ခွါသ့ၣ်ဧၢ, ဒ်သိး သုတၢ်ဘါထုကဖၣ် သုတဘၣ်တၢ်တြီအီၤ တဂ့ၤဒီး, အိၣ်ဒီး သုမါ ဒ်တၢ်သ့ၣ်ညါ အသိး, ဒီးယူးယီၣ် ပိာ်မုၣ်န့ၣ် ဒ်တၢ်လၢအဂံၢ်အဘါ စၢ် တက့ၢ် အသိး, ဒီးဒ်ပှၤ ဒိးန့ၢ်ဃုာ် တၢ်ဟ့ၣ်သါ လၢတၢ်မူအဘျုးအဖှိၣ် အသိးန့ၣ် တက့ၢ်. 8 လၢခံကတၢၢ်န့ၣ်, မ်ပှၤခဲလၢာ် ကဲထီၣ် ပှၤသးတဖျၢၣ်ဃီ, ပှၤဒိးဃုာ်တၢ်, ပှၤအဲၣ်ဒီပုၢ်ဝဲၢ်, ပှၤသးကညီၤတၢ်, ပှၤဆီၣ်လီၤအသးန့ၣ် တက့ၢ်. 9 လၢတၢ်အၢအဃိန့ၣ်, ဟ့ၣ်ကၣ် တၢ်အၢ တဂ့ၤ. လၢတၢ်ဒုၣ်ဒွဲၣ် အဃိန့ၣ်, ဟ့ၣ်ကၣ် တၢ်ဒုၣ်ဒွဲၣ် တဂ့ၤ, အခိၣ်တလိာ် တၢ်ဆိၣ်ဂ့ၤန့ၣ် တက့ၢ်. အဂ့ၢ်ဒ်အံၤ, သုဘၣ်တၢ် ကိးန့ၢ် သု လၢတၢ်အံၤ အဂီၢ်, ဒ်သိး သုကန့ၢ်ဘၣ်သါ တၢ်ဆိၣ်ဂ့ၤန့ၣ်လီၤ. 10 အဂ့ၢ်ဒ်အံၤ, ပှၤလၢအသးအဲၣ် တၢ်မူ, ဒီးဆၢထံၣ် အနံၤအသီ လၢအဂ့ၤတဖၣ်န့ၣ်, မ်အတြီဃာ် အပျ့ၤ လၢတၢ်အၢ, ဒီးအပျူၤ လၢတၢ်ကတိၤလီတၢ်န့ၣ် တက့ၢ်. မ်အဟးဆှဲး တၢ်အၢ, ဒီးမၤတၢ်ဂ့ၤ တက့ၢ်. 11 မ်အဃု တၢ်ဃူတၢ်ဖိး, ဒီးလူၤအီၤ တက့ၢ်. 12 အဂ့ၢ်ဒ်အံၤ, ယွၤအမဲာ် အိၣ်လၢပှၤတီပှၤလိၤ အလိၤ, ဒီးအနၢ် အိၣ်လၢပှၤလၢအဃ့ကညးတၢ် အဂီၢ်လီၤ. ဒီးယွၤအမဲာ်ထီဒါ ပှၤမၤတၢ်အၢန့ၣ်လီၤ. 13 ဒီးသုမ့ မ့ၢ်ပှၤလၢအသးဆူၣ် လၢတၢ်ဂ့ၤ အဂီၢ်ဒီး, မ့ၢ်မတၤ ကမၤအၢ သု တဂၤလဲၣ်. 14 မ့မ့ၢ် သုမ့ၢ် ဘၣ်တၢ်ဖှီၣ်တၢ်နး လၢတၢ်တီတၢ်လိၤ အဃိဒီး, သု ဘၣ်ဆိၣ်ဂ့ၤလီၤ. ဒီးသုတပျံၤ အဝဲသ့ၣ် အတၢ်မၤပျံၤန့ၣ် တဂ့ၤ, ဒီးသူၣ်ကိၢ်သးဂီၤ တဂ့ၤ. 15 ဒီးပာ်စီဆှံ ကစၢ်ခရံာ် လၢသုသးကံၢ်ပူၤ တက့ၢ်. ဒီး ကယဲၢ် ပှၤ လၢအသံကွၢ်သု လၢတၢ်မုၢ်လၢ် အိၣ်လၢသုပူၤ အဂ့ၢ်အကျိၤ ကိးဂၤဒဲးန့ၣ်, အိၣ်ကတီၤ သုသး ထီဘိ လၢတၢ်စံးဆၢ, မ့မ့ၢ် လၢတၢ်သူၣ်စူၤသးစူၤ ဒီးတၢ်ပျံၤတၢ်ဖုး တက့ၢ်. 16 အိၣ်ဒီး သုသး လၢအသ့ၣ်ညါဒၣ် တၢ်အဂ့ၤ, ဒ်သိးတၢ်လၢ အဝဲသ့ၣ် စံးအၢသု, ဒ်ပှၤမၤအၢတၢ် အသိး, ပှၤလၢအကတိၤ တရီတပါ သုမၤတၢ်အဂ့ၤ လၢခရံာ် အပူၤအံၤ, ကမဲာ်ဆှးဝဲလီၤ. 17 အဂ့ၢ်ဒ်အံၤ, မ့ၢ်ဘၣ်ယွၤအသးဒီး, ပဘၣ် တၢ်နးတၢ်ဖှီၣ် လၢပမၤတၢ်ဂ့ၤ အဃိ, ဂ့ၤန့ၢ် ပဘၣ် တၢ်လၢပမၤတၢ်အၢ အဃိန့ၣ် တက့ၢ်လီၤ. 18 အဂ့ၢ်ဒ်အံၤ, ခရံာ် ဒိးတၢ်စ့ၢ်ကီး တဘျီ လၢတၢ်ဒဲးဘး အဃိ, ပှၤတီပှၤလိၤ လၢ ပှၤတတီတလိၤ အဂီၢ်, ဒ်သိး အကဆှၢန့ၢ်ပှၤ ဆူ ယွၤအအိၣ်လီၤ. အဂ့ၢ်ဒ်အံၤ, ဒိးသံအသး လၢတၢ်ဖံးတၢ်ညၣ် အပူၤ ဘၣ်ဆၣ်ဒီး, ဒိးတၢ်မၤမူထီၣ်က့ၤအီၤ လၢသးန့ၣ်လီၤ. 19 လၢအဝဲန့ၣ် စ့ၢ်ကီး လဲၤ စံၣ်တဲၤတဲလီၤတၢ် လၢသးတဖၣ် အိၣ်ဝဲ လၢဃိာ်ပူၤ, 20 ဖဲအဝဲသ့ၣ်တဖၣ် လၢထံးလၢပျၢၤ တစူၢ်ဘၣ် တၢ်ဘၣ်, ဖဲ ယွၤအတၢ်ဝံသးစူၤ ဆူလၢ်ဟူတၢ် လၢစီၤနိအၤ အစိၤ, လၢတၢ်တ့ကဘီ အဖၢမုၢ်န့ၣ်လီၤ. လၢအပူၤန့ၣ် ပှၤစှၤဂၤ, ဒ်ပစံးတၢ် အသိး, ပှၤအသး ဃိးဂၤ, တုၤလၢတၢ်အုၣ်က့ၤခီၣ်က့ၤအီၤ လၢထံလီၤ. 21 လၢအဝဲန့ၣ် အဒိအတဲာ် တၢ်ဒိးဘျၢ ပသးအုၣ်က့ၤခီၣ်က့ၤ စ့ၢ်ကီး ပှၤခဲကနံၣ်အံၤ, တမ့ၢ်ဘၣ် တၢ်ပာ်ကွံာ် ပဖံးပညၣ်, အတၢ်ဘၣ်အၢဘၣ်. မ့ၢ်ပသး သ့ၣ်ညါဒၣ် တၢ်အဂ့ၤ အမံသူၣ်မံသး ဘၣ်ဃးဒီး ယွၤ လၢယ့ၣ်ၡူးခရံာ် အတၢ်ဂဲၤဆၢထၢၣ်က့ၤ အဃိလီၤ. 22 အဝဲဒၣ်န့ၣ် က့ၤထီၣ်ဆူ မူခိၣ်, ဒီး အိၣ်ဝဲ လၢယွၤအစုထွဲ တခီ, ဒီးတၢ်ပာ်ကလူးတဖၣ်, ဒီး တၢ်အစိအကမီၤ, ဒီးတၢ်အကဟု အကညီၢ်တဖၣ် လၢအဖီလာ်လီၤ.


၁ ပ့းတရူး 1 Peter 4

1 မၤသးဒ်န့ၣ်ဒီး, မ့ၢ်ခရံာ် ဒိးတၢ် လၢတၢ်ဖံးတၢ်ညၣ် အပူၤ လၢပဂီၢ် သတးဒီး, သိးထီၣ် သုဝဲ သးတမံၤဃီန့ၣ် အစုကဝဲၤ တက့ၢ်. အဂ့ၢ်ဒ်အံၤ, အဝဲဒၣ် ဒိးတၢ် လၢတၢ်ဖံးတၢ်ညၣ်, ဒီးဆိတ့ၢ်လံ လၢတၢ်ဒဲးဘးလံ. 2 ဒ်သိး တၢ်အဆၢ အကတီၢ် အိၣ်လီၤတဲာ် လၢတၢ်ဖံးတၢ်ညၣ် အပူၤ, သုသု တမူလၢၤ လၢပှၤကညီအသးကွံတၢ် အပူၤ တဂ့ၤ, မ့ၢ်လၢ တၢ်ဘၣ်ယွၤအသး အပူၤန့ၣ် တက့ၢ်. 3 အဂ့ၢ်ဒ်အံၤ, ပသးသမူ အဆၢအကတီၢ် လၢအပူၤကွံာ်န့ၣ်, အါလံ လၢပမၤဘၣ် ပှၤကလုာ်တဖၣ်အသး အဂီၢ်, ဖဲပလဲၤ လၢတၢ်လုၣ်ကိလုၣ်ကပာ်, တၢ်သးကွံတၢ်, တၢ်အီလုၣ်ကိစပံးထံ, တၢ်အီၣ်ဖှိၣ်အီဖှိၣ်, ဒီးတၢ်ဘါတၢ်သး ဘၣ်အၢ တၢ်ဂီၤတဖၣ်, အဖၢမုၢ်န့ၣ်လံ. 4 မ့ၢ်သု တဃ့ၢ်ဃုာ် ဒီးအီၤ လၢတၢ်ကလုာ်ကလိၤ အတၢ်လုၣ်ကိ အပူၤ ဒီး, အဝဲသ့ၣ် ကမၢကမၣ်ဝဲ, ဒီးဒုၣ်ဒွဲၣ်တၢ်လီၤ. 5 အဝဲသ့ၣ်တဖၣ်န့ၣ် ကဘၣ်ဟ့ၣ် တၢ်စံးဆၢ လၢပှၤလၢအအိၣ်ကတဲာ်ကတီၤ အသး ဒ်သိး အကစံၣ်ညီၣ် ပှၤမူ ဒီးပှၤသံတဂၤန့ၣ်လီၤ. 6 အဂ့ၢ်ဒ်အံၤ, လၢတၢ်န့ၣ် အဃိ စ့ၢ်ကီး, တၢ်သးခုအကစီၣ် ဘၣ် တၢ်စံၣ်တဲၤတဲလီၤ လၢပှၤသံတဖၣ်, ဒ်သိး အဝဲသ့ၣ် ကဘၣ် တၢ်စံၣ်ညီၣ် ဘၣ်ဃးဒီး ပှၤကညီ လၢတၢ်ဖံးတၢ်ညၣ် အပူၤ, ဒီးမူဝဲ ဘၣ်ဃးဒီးယွၤ, လၢသးန့ၣ် အပူၤလီၤ. 7 ဒီးတၢ်ခဲလၢာ် အကတၢၢ်န့ၣ် ဘူးထီၣ်လံ. မၤသးဒ်န့ၣ် ဒီး, ပာ်သုသး သပှၢ်ပှၢ်, ဒီးဆိးသီ လၢတၢ်ဘါထုကဖၣ် အဂီၢ် တက့ၢ်. 8 ဒီးလၢတၢ်ခဲလၢာ် အမဲာ်ညါ, မ်တၢ်အဲၣ်တၢ်ကွံ ဒိၣ်မး အိၣ်လၢသုကျါ တက့ၢ်. အဂ့ၢ်ဒ်အံၤ, တၢ်အဲၣ်တၢ်ကွံန့ၣ် ကျၢၢ်ဘၢ တၢ်ဒဲးဘး အါမးလီၤ. 9 တၢ်ကဒူးကဒ့ၣ် တအိၣ်ဘၣ်ဒီး, တူၢ်ထံၣ်တူၢ်တမှံၤလိာ် သုသး တက့ၢ်. 10 ဒ်ပှၤဂ့ၤကွၢ် ယွၤအဘျုးအဖှိၣ် အကလုာ်ကလုာ် အသိးန့ၣ်, အံးက့ၤကွၢ်က့ၤလိာ် သုသး, ဒ်သုန့ၢ် တၢ်ဘျုးတၢ်ဖှိၣ် တဂၤဒီးတဂၤ အသိးန့ၣ် တက့ၢ်. 11 ပှၤတဂၤဂၤ မ့ၢ်ကတိၤတၢ် ဒီး, မ်အကတိၤတၢ် ဒ်ယွၤအကလုၢ် အသိးန့ၣ် တက့ၢ်. ပှၤတဂၤဂၤ မ့ၢ်အံးက့ၤကွၢ်က့ၤတၢ် ဒီး, မ်အမၤ ဒ်ယွၤ ဟ့ၣ်လီၤ အဂံၢ်အဘါ အသိး, ဒ်သိး ယွၤ ကဘၣ် တၢ်လၤကပီၤ လၢတၢ်ခဲလၢာ် အပူၤ လၢယ့ၣ်ၡူးခရံာ် အဃိ တက့ၢ်. တၢ်လၤကပီၤ ဒီးတၢ်စိတၢ်ကမီၤန့ၣ်မ့ၢ် အဝဲဒၣ် အတၢ် အစိၤစိၤအဃၣ်ဃၣ်လီၤ. အၤမ့ၣ်. 12 ပှၤ လၢတၢ်အဲၣ်အီၤသ့ၣ်ဧၢ, တၢ်လ့ပစီ မ့ၣ်အူ အိၣ်လၢသုကျါ လၢအဟဲဝဲ ဒ်သိး အကမၤကွၢ်သုန့ၣ်, သုတကမၢကမၣ် လၢအဃိ, ဒ်တၢ်လီၤဆီဘၣ်သု အသိးန့ၣ် တဂ့ၤ. 13 မ့မ့ၢ် ဒ်သုမ့ၢ် ပှၤဘၣ်ဃုာ်ခရံာ် အတၢ်နးတၢ်ဖှီၣ် အသိး, သးခု, ဒ်သိးသုကသးခု စ့ၢ်ကီး ဒိၣ်ဒိၣ်ကလဲာ် ဖဲအဝဲဒၣ် အလၤအကပီၤ အိၣ်ဖျါထီၣ်န့ၣ် တက့ၢ်. 14 သုမ့ၢ်ဘၣ် တၢ်ဒုၣ်ဒွဲၣ် လၢခရံာ် အမံၤ အဃိဒီး, သုဘၣ် တၢ်ဆိၣ်ဂ့ၤလီၤ. အဂ့ၢ်ဒ်အံၤ, တၢ်လၤကပီၤအသး ဒီးယွၤအသး အိၣ်ဝဲဆိးဝဲ လၢသုလိၤလီၤ. 15 အဂ့ၢ်ဒ်အံၤ, ဒ်ပှၤမၤသံ ပှၤကညီ အသိး မ့ၢ်ဂ့ၤ, ဒ်တၢ်ဘျၣ် အသိး မ့ၢ်ဂ့ၤ, ဒ်ပှၤမၤအၢတၢ် မ့ၢ်ဂ့ၤ, ဒ်ပှၤဂုာ်ကွၢ်ပှၤဂၤ အတၢ် မ့ၢ်ဂ့ၤ, မ်သုသုတဘၣ် တၢ်နီတမံၤ တဂ့ၤ. 16 မ့မ့ၢ် ပှၤမ့ၢ်ဘၣ်တၢ် ဒ်ခရံာ်ဖိ အသိးန့ၣ် ဒီး, မ်အသု တမဲာ်ဆှး တဂ့ၤ. မ်အစံးထီၣ်ပတြၢၤ ယွၤလၢတၢ်န့ၣ် အဃိတက့ၢ်. 17 အဂ့ၢ်ဒ်အံၤ, အဆၢကတီၢ် လၢတၢ်စံၣ်ညီၣ် ကဘၣ်ဆိ ယွၤအဟံၣ်န့ၣ် ဘၣ်လံဝဲလံ. ဒီးမ့ၢ်ဘၣ်ဆိ ပှၤဒီး, ပှၤလၢအတစူၢ်တနာ်ဘၣ် ယွၤအတၢ်သးခု အကစီၣ်တဖၣ်န့ၣ်, အကတၢၢ် ကမၤအသး ဒ်လဲၣ်. 18 ဒီးပှၤတီပှၤလိၤ တုၤလၢ တၢ်အုၣ်က့ၤခီၣ်က့ၤ မ့ၢ်ကီဒီး, ပှၤတယူးတယီၣ်ဘၣ်ယွၤ, ဒီးတၢ်ဒဲးဘးဖိန့ၣ်, ကအိၣ်ဖျါ ဖဲလဲၣ်ပူၤလဲၣ်. 19 မၤသးဒ်န့ၣ်ဒီး, ပှၤလၢအဘၣ် တၢ် ဒ်အဘၣ်ယွၤအသး အသိးတဖၣ်န့ၣ်, မ်အပာ်တ့ၢ်အသး လၢယွၤ လၢတၢ်မၤဂ့ၤ အပူၤ, ဒ်လၢပှၤတ့တၢ် လၢအကလုၢ်တီ အသိးန့ၣ် တက့ၢ်.


၁ ပ့းတရူး 1 Peter 5

1 ပှၤသးပှၢ် အိၣ်လၢသုကျါတဖၣ်န့ၣ်, ယဃ့ကညးအီၤ လီၤ. ယဲဒၣ်အံၤ ယမ့ၢ်စ့ၢ်ကီး အသကိး သးပှၢ်တဂၤ, ဒီးပှၤအုၣ်အသး လၢခရံာ် အတၢ်နးတၢ်ဖှီၣ် အဂ့ၢ်အကျိၤ, ဒီးပှၤန့ၢ်ဃုာ် တၢ်လၤကပီၤ လၢတၢ်ကလီၣ်ဖျါထီၣ်န့ၣ်လီၤ. 2 ဘုၣ်အီၣ်ဘုၣ်အီ ယွၤအသိတဖု အိၣ်လၢသုကျါ, ဒီးကွၢ် အီၤ လၢတၢ်မၢဆူၣ် သုအဃိ တမ့ၢ်ဘၣ်, မ့ၢ်လၢသုသး အိၣ်ထီၣ်ဒၣ်တၢ် အဃိ တက့ၢ်. လၢစ့ ဘၣ်ဃးဒီး တၢ်မဲာ်ဆှး အဃိ တမ့ၢ်ဘၣ်, မ့ၢ်လၢသုသး အိၣ်သပှၢ်တၢၢ် အဃိ တက့ၢ်. 3 ဒ်ပှၤပာ်ကစၢ်အသး လၢတၢ်န့ၢ်သါ အဖီခိၣ် တမ့ၢ်ဘၣ်, မ့ၢ်ဒ်ပှၤ ကဲထီၣ် သိတဖု အဒိအတဲာ် အသိး တက့ၢ်. 4 ဒီးတုၤပှၤကွၢ်သိ အခိၣ် အိၣ်ဖျါထီၣ်ဒီး, သုကန့ၢ်ဘၣ် တၢ်လၤကပီၤ အခိၣ်သလုး လၢအတလီၤညွံးဘၣ်န့ၣ်လီၤ. 5 ဒ်န့ၣ်အသိး ပှၤလၢအသးစၢ်သ့ၣ်ဧၢ, ပာ်သုသး လၢပှၤသးပှၢ်သ့ၣ် အဖီလာ် တက့ၢ်. ဒီးသုဝဲသ့ၣ်ခဲလၢာ်, ပာ်လိာ်သုသး လၢသုဖီလာ် သကိးသကိး, ဒီးကူထီၣ်သိးထီၣ် တၢ်ဆီၣ်လီၤပသး တက့ၢ်. အဂ့ၢ်ဒ်အံၤ, ယွၤ တြီဃာ် ပှၤပာ်ထီၣ်ထီအသး, ဒီးဟ့ၣ်လီၤ တၢ်ဘျုးတၢ်ဖှိၣ် လၢပှၤဆီၣ်လီၤအသးလီၤ. 6 မၤသးဒ်န့ၣ်ဒီး ဆီၣ်လီၤ သုသး လၢယွၤအစုကညီၢ် အဖီလာ်, ဒ်သိး တုၤ အဆၢကတီၢ် ဘၣ်ဒီး, ကပာ်ထီၣ်ထီသုန့ၣ် တက့ၢ်. 7 ကယဲၢ် သုတၢ်ဘၣ်ယိၣ်ဘၣ်ဘီန့ၣ်, ပာ်ထီၣ် လၢအဝဲဒၣ် အလိၤ ခဲလၢာ် တက့ၢ်. အဂ့ၢ်ဒ်အံၤ, အသးအိၣ်သုလီၤ. 8 ကီၤ သုသး တက့ၢ်. ဆိးသီ တက့ၢ်. အဂ့ၢ်ဒ်အံၤ, ဒ်ခ့ယုၢ်ကညီၤ ရုၢ်ရုၢ် အသိးန့ၣ်, သုဒုၣ်သုဒါ မုၣ်ကီၤလံၢ် ဟးဝ့ၤဝီၤဃု ပှၤလၢအကယူၢ်လီၤဝဲလီၤ. 9 အိၣ်ဂၢၢ်အိၣ်ကျၢၤ လၢတၢ်နာ်အပူၤ, ဒီးတြီ အဝဲဒၣ် တက့ၢ်. အဂ့ၢ်ဒ်အံၤ, သု သ့ၣ်ညါ လၢသု ဒီပုၢ်ဝဲၢ် ခဲလၢာ် ဘၣ်တၢ်နးတၢ်ဖှီၣ် တမံၤဃီအံၤ လၢဟီၣ်ခိၣ်ချၢလီၤ. 10 ဒီးသုဒိးတၢ်တစိၢ် ဝံၤဒီး, ကယဲၢ် တၢ်ဘျုးတၢ်ဖှိၣ် ခဲလၢာ် အကစၢ် လၢအကိးန့ၢ် ပှၤဆူအလၤကပီၤ အထူအယိာ် လၢယ့ၣ်ၡူးခရံာ် အပူၤန့ၣ်, အကစၢ်ဒၣ်ဝဲ, ကမၤ လၢထီၣ်ပှဲၤထီၣ်, ဂၢၢ်ထီၣ်ကျၢၤထီၣ်, ဆူၣ်ထီၣ်ချ့ထီၣ်သု, ဒီး သူၣ်ထီၣ် သုခၢၣ်သနၢၣ်န့ၣ်လီၤ. 11 တၢ်လၤကပီၤ ဒီးတၢ်အစိအကမီၤန့ၣ်, မ်အအိၣ်ဒီးအီၤ အစိၤစိၤအဃၣ်ဃၣ် တက့ၢ်. အၤမ့ၣ်. 12 လၢစီၤစံၤလဝ့ၤနုၤ, လၢယဆိကမိၣ် အမ့ၢ် ဒီပုၢ်ဝဲၢ် အကလုၢ်တီတဂၤ အစုပူၤ, ယကွဲးန့ၢ်သု လၢတၢ်စှၤကိာ်အံၤ ဒီးယသဆၣ်ထီၣ် သုခံ, ဒီးယအုၣ်ယသး လၢတၢ်အံၤ လၢသုဆၢထၢၣ် လၢအပူၤန့ၣ်, မ့ၢ်ယွၤအဘျုးအဖှိၣ် နီၢ်နီၢ် လီၤ. 13 တၢ်အိၣ်ဖှိၣ် လၢဘၤဘူၤလိၣ် အပူၤ, လၢအဘၣ် တၢ်ဃုထၢဃုာ် ဒီးသု, ဒီးယဖိခွါ စီၤမၢ်ကူးန့ၣ်, ကတိၤဒိၣ်သု လီၤ. 14 ကတိၤဒိၣ်လိာ် သုသး လၢတၢ်အဲၣ်တၢ်ကွံ အနၢမူ တက့ၢ်. ပှၤအိၣ်လၢယ့ၣ်ၡူးခရံာ် အပူၤ, သုဝဲသ့ၣ် ခဲလၢာ်န့ၣ်, မ်တၢ်ဃူတၢ်ဖိး အိၣ်ဒီးသု တက့ၢ်. အၤမ့ၣ်.